Pia Christmas-Møller (KF), 2006-04-20:
Jeg føler trang til at starte mit indlæg med at sende en meget stor tak til Indenrigsministeriets embedsværk, for uden dets enestående og meget store indsats havde vi ikke i dag kunnet be handle så gennemarbejdet et lovforslag, som vi rent faktisk står med.
Det vil jeg gerne sige tak for.
Dertil vil jeg også gerne kvittere for det meget gode samarbejde, der har været i arbejdsgruppen, som har beskæftiget sig med kredsinddelingen.
Der har været en tilgang af saglighed og ønske om at skabe nogle rammer, som var holdbare, og som ikke alene tog hensyn til nogle aktuelle og kortsigtede forhold.
Det synes jeg også er værd at fremhæve her i dag.
Det Konservative Folkeparti kan på alle overordnede strækninger anbefale det resultat, som foreligger, men selvfølgelig i respekt for, at vi har tilrettelagt en procedure, hvor vi nu hører forskellige parter uden for huset.
Vi lægger vægt på, at vi ikke er stivsindede, men åbne og lydhøre over for saglige indvendinger, som kan inkorporeres.
Flere ordførere har allerede peget på nogle af de problemstillinger, som vi har været opmærksomme på under udvalgsarbejdet, men som endnu ikke har fundet en ideal løsning.
Jeg skal her pege på problemet med kommunebruddene.
Der er selvfølgelig nogle problemstillinger i forbindelse med de fire kommuner, der oplever kommunebrud, og kan vi finde bedre løsninger på de problemer, jamen så vi er åbne.
Der er andre områder, hvor vi heller ikke kan sige at vi står med en ideal løsning, men i det hele taget må man betragte det lovforslag, som vi står med, som værende et kompromis, ikke bare imellem de deltagende partier, men måske i særlig grad hvad angår hensynet til i virkeligheden uforenelige principper og forhold.
Jeg tænker her på, at alle jo har været enige om, at det drejer sig om at skabe nogenlunde sammenhængende naturlige geografiske enheder, samtidig med at man ikke producerer deciderede taberkredse.
Det er i virkeligheden meget vanskeligt at få de to principper til at gå op i et fælles svar.
Det har vi bestræbt os på, og jeg synes, at resultatet er godt på langt de fleste områder.
Men igen: Intet i denne verden eller i hvert fald meget få forhold er ideale, og det her resultat er ikke idealt, men et meget godt bud, som vi som sagt på alle overordnede strækninger synes er bedre, end man kunne have forventet.
Tilbage står, at vi er åbne over for den proces, som er tilrettelagt.
Vi mener, at de hensyn, som har været bærende, fortsat skal være bærende, nemlig at vi selvfølgelig – det er givet – respekterer grundlovens principper og rammer og derudover også søger at få balancen mellem geografisk sammenhængende enheder til at gå op, så opstillingskredsene er nogenlunde lige store.
Vi ønsker på samme måde at sikre, at der ikke som et utilsigtet resultat af den nye kredsinddeling kommer nogle ændringer i mandatfordelingerne, og derfor er vi selvfølgelig også meget optaget af det arbejde, som professor Elklit har taget på sig.
I det hele taget vil vi gøre vores til at bidrage med en fortsat saglig tilgang til arbejdet, sådan at vi, når vi ved tredjebehandlingen står tilbage med det endelige resultat, kan være det bekendt både på kort og ikke mindst på lang sigt.
Så vi anbefaler forslaget med de bemærkninger, som jeg har gjort her.